Maana 98nan: Oliviye kulu kan
YESU de filɛ oliviye kulu kunna. A ni cɛ naani minnu bɛ ɲɔgɔn fɛ, olu ye a ka cidenw ye. Andre ni a balimakɛ Piɛrɛ, ani Yakuba ni a balimakɛ Yuhana. I ɲɛ bɛ Jerusalɛm Alabatoso de la ja kan sanfɛla la yan.
A tile fila de filɛ ko Yesu yɛlɛnna falidennin kan ka don Jerusalɛm dugu kɔnɔ. An bɛ Taratadon de la. Sɔgɔma joona fɛ, Yesu taara Alabatoso la. Sarakalasebagaw tun b’a fɛ ka a minɛ, ka a faga, nka u siranna jama ɲɛ bawo mɔgɔw tun bɛ Yesu fɛ.
Yesu ko o diinɛ ɲɛmɔgɔw ma: ‘Aw sa ninnu, aw sa den ninnu!’ Yesu tilala k’a fɔ ko u ka kojuguw kosɔn, Ala bɛna u ɲangi. O kɔfɛ, Yesu nana Oliviye kulu kan. A ka ciden naani ye ɲininkali dɔw kɛ. I b’a dɔn u ye Yesu ɲininka min na wa?
Cidenw y’a ɲininka sinikow de la. U b’a dɔn ko Yesu bɛna kojugu bɛɛ ban pewu dugukolo kan. Nka, u b’a fɛ k’a dɔn o bɛna kɛ tuma min na. Yesu bɛna segin ka na masaya kɛ tuma jumɛn na?
Yesu tun b’a dɔn ko a bɛna segin ka na tuma min na, a nɔfɛmɔgɔ minnu bɛ dugukolo kan, olu tɛna se k’a ye tuguni, bawo a bɛna kɛ sankolo la. O kosɔn, a y’a fɔ u ye fɛn minnu bɛna kɛ dugukolo kan, tuma min na a bɛna masaya kɛ sankolo la. O fɛnw dɔw ye jumɛnw ye?
Yesu y’a fɔ ko kɛlɛbaw bɛna kɛ, ko mɔgɔ caman bɛna bana ani kɔngɔw bɛna kɛ, ko mɔgɔfaga bɛna juguya kosɛbɛ ani ko dugukoloyɛrɛyɛrɛbaw bɛna kɛ. Yesu y’a fɔ ko Ala ka masaya kibaru duman waajuli fana bɛna kɛ dugukolo yɔrɔ bɛɛ la. Yala an ɲɛ b’a la ko o kow bɛ ka kɛ an ka waati la wa? Ɔwɔ. O kosɔn, an bɛ se ka da a la ko Yesu bɛ ka masaya kɛ sankolo la. Yan ni dɔɔnin cɛ, a bɛna kojugu bɛɛ ban pewu dugukolo kan.
Matiyu 21:46; 23:1-39; 24:1-14; Marka 13:3-10.
Ɲininkaliw
- Nin ja in kan, cɛ jumɛn ye Yesu ye? Jɔni de bɛ a fɛ yan?
- Sarakalasebagaw y’a ɲini ka mun kɛ Yesu la alabatoso kɔnɔ? Yesu ye mun fɔ u ye?
- Cidenw ye Yesu ɲininka mun ko la?
- Ko minnu bɛna kɛ dugukolo kan tuma min na Yesu bɛna masaya kɛ sankolo la, mun na a y’o fɔ a ka ciden dɔw ye?
- Yesu ka fɔ la, ko jumɛnw bɛna kɛ sani a ka kojugu bɛɛ ban dugukolo kan?
Ɲininkali wɛrɛw
- I ka Matiyu 23:1-39 kalan
Hali ni Sɛbɛnniw b’a jira ko a bɛnnen don ka faamaw ta u bonyali tɔgɔ ma, Yesu ka kuma minnu bɛ Matiyu 23:8-11 na, olu bɛ mun jira ka ɲɛsin majamu tɔgɔw fɔli ma Krecɛn jɛkulu kɔnɔ? (Kɛw. 26:25; Rom. 13:7; 1 Pi. 2:13, 14)
Farisiɛnw y’a ɲini cogo di ka mɔgɔw bali u ka kɛ Krecɛnw ye? Diinɛ ɲɛmɔgɔw ye baara kɛ ni o fɛɛrɛ sugu kelenw ye an ka waati la, cogo jumɛn na? (Mat. 23:13; Luka 11:52; Yuh. 9:22; 12:42; 1 Tes. 2:16)
- I ka Matiyu 24:1-14 kalan.
Nafa min b’a la ka muɲuli kɛ, Matiyu 24:13 bɛ sinsin o kan cogo di?
“Laban” min kofɔra Matiyu 24:13 la, o kɔrɔ ye mun ye? (Mat. 16:27; Rom. 14:10-12; 2 Kɔr. 5:10)
- I ka Marka 13:3-10 kalan.
Kuma jumɛn bɛ Marka 13:10 kɔnɔ, n’o b’a jira ko kɔrɔtɔko don ka kibaru duman waajuli kɛ? Yesu ka kumaw ka kan k’an bila ka mun kɛ? (Rom. 13:11, 12; 1 Kɔr. 7:29-31; 2 Tim. 4:2)
dyu_Latn bam_Latn bam_Latn bam_Latn bam_Latn bam_Latn bam_Latn som_Latn bam_Latn bam_Latn dyu_Latn dyu_Latn bam_Latn bam_Latn bam_Latn dyu_Latn bam_Latn dyu_Latn dyu_Latn bam_Latn dyu_Latn bam_Latn bam_Latn